輶歸自五羊得承可舊詩一編書其後
作者：朱翌
朝代：宋

paragraphs: 君不見香山居士居洛陽，遠借五寺收文章。
又不見巢父詩卷何所藏，留之天地同久長。
鑄金琢石非不强，金流石泐不可防。
以人傳人策甚良，世人顧未知其方。
我昔宦游凌大江，年少從君璧一雙。
勝時一詠同一觴，頗亦自愧搶榆枋。
劫火不肯留青囊，日往月來心不忘。
大兒南歸自五羊，袖中乃有萬丈光。
伏而讀之喜莫量，重到虎踞龍盤鄉。
今年貢舶早放洋，明珠大貝光溢箱。
答賜不敢煩吾皇，願得君詩歸獻王。